בנייה והרס ביד הדימיון, הארץ, שאול אריאלי, 18 באוגוסט 2016

<http://www.haaretz.co.il/opinions/.premium-1.3041619>

"אומרים שהמציאות עולה על כל דמיון, אבל לפעמים אין כמו כוח הדמיון כדי לחולל מציאות. אם קמו עמים כתוצר של יכולת האדם לדמיין מערכות חברתיות ומדיניות גדולות, הרי שדמיון היהודים, בהנהגת מחוללי הציונות, התעלה על כל דמיון. הרצל, אחד העם, חיים ויצמן ואחרים הציתו את דמיון היהודים ברחבי העולם והלהיבו אותם לחדש את קיומם כלאום בהגדרתו המודרנית ולהתקבץ למסגרת מדינית בטריטוריה מוגדרת.

משהוצת הדמיון, הפכו מנהיגים אלה את תחושת היחד להתארגנות שלבשה מבנה חברתי־מדיני בדמות ישראל, המדינה היהודית במובנה הלאומי. לעומת זאת, ההנהגה הנוכחית של העם היהודי החי בישראל עושה כל שביכולתה לפרום את קורי הדמיון המלכדים, להעמיק את ההבדלים בין המגזרים ולנפץ על מזבח הלאומנות והמשיחיות את העם שהתעצב פה, לרסיסי שבטיות.

הלאומיות היהודית מדגישה את זכות האנשים החולקים מאפיינים אתניים משותפים — תרבות, דת, שפה, טריטוריה, מוצא, היסטוריה ומרקם חיים — להגדרה עצמית. אבל הקהילות היהודיות בעולם היו שונות זו מזו ברוב מאפייניהן. המאפיין המשותף להן היה הדת היהודית על כל גווניה, אבל לא היא הציתה את הדמיון הנדרש כדי לחולל מעשה. במשך אלפיים שנה כבלה הדת את ההתעוררות הלאומית בשלשלאות הגאולה המשיחית ובפרשנות המאיימת לשלוש השבועות שנשבע עם ישראל לקדוש ברוך הוא בצאתו לגלות: לא לעלות בחומה, לא לקרב את הקץ ולא למרוד באומות העולם.

על רקע האנטישמיות וצמיחת הלאומיות, דווקא הדגש ששמו מנהיגי הציונות המעשית על ההיסטוריה הלאומית של העם עד היציאה לגלות, ולצדו השאיפה לכונן חברה המבוססת על ערכים אוניוורסליים, העניקו את התחושה הסובייקטיבית של השתייכות ללאום היהודי. כשלתחושת ההשתייכות הצטרפה התביעה למסגרת מדינית־פוליטית, התקיימו שני התנאים הנדרשים כדי להפוך את היהדות ללאומיות מוכרת על ידי הקהילה הבינלאומית.

הצלחת מנהיגי הציונות להניע את עליית מאות אלפי היהודים ממדינות שונות, רובן אירופיות, ליצירת המדינה היהודית שבדרך, היתה חסרת תקדים. היא נופלת רק מהצלחת הנהגת המדינה הצעירה ליצור "כור היתוך" (למרות חסרונותיו). באמצעותו קירבה ההנהגה קהילות יהודיות מכל קצווי תבל, שחבריהן היו בעלי מאפיינים חזותיים ותרבותיים שונים אלה מאלה, וגיבשה בהם תודעה של שותפות גורל, עתיד ואינטרסים.

ההנהגה הישראלית העכשווית רחוקה מהצלחות אלה כרחוק מזרח ממערב. בהנהגת בנימין נתניהו והלאומנים המשיחיים מהליכוד, מ"הבית היהודי" ומתנועות קרובות אליהם ברוחן פורמים את התפרים של החברה הישראלית. מעמיקים ומלבים את השסעים: אשכנזים מול מזרחים, דתיים מול חילונים, חילונים מול חרדים, חרדים מול דתיים, שמאל מול ימין, מרכז מול פריפריה, ישראל מול השטחים, והתוספת החדשה — תומכי הערכים האוניוורסליים־הליברליים מול מטפחי הניצנים הפשיסטיים.

תודעת "השבטיות", שעליה מצר נשיא המדינה, ראובן ריבלין, כמו התודעה שכולנו "עם אחד" הן בעיקר תוצאה של פעילות הבנייה מבית מדרשם של מנהיגים ומעצבי דעת קהל. הטפטוף ההרסני שמוביל נתניהו, של מסרים שנוצקו בתבנית "אנחנו והם" ("השמאל שכח מה זה להיות יהודים"), מכשיר ומעודד את הביטויים הסקטורליים, השבטיים, הארסיים, של רבים במפלגתו וב"הבית היהודי". למרבה האירוניה, ביטויים אלה עולים בשם "אחדות העם". אלא שלפי עמדתם, האחדות תיתכן רק אם כל השונים מהם יאמצו את עמדתם הלאומנית־הדתית־המשיחית־התורנית־האנטי שוויונית.

אם פעם גייסו מנהיגינו את דמיונם כדי לקומם אותנו ולהקים לנו בית, היום הם יושבים בביתם המבוצר ואינם מסוגלים לדמיין לעצמם אלא כיצד הוא נהרס. לפעמים המציאות באמת עולה על כל דמיון.